Asiaa n:o KOM 020 koskeva valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen neljännen pöytäkirjan II luvun 19 artiklan 3 kohdan mukainen tiedoksianto - 0081 FG, automatiske brannalarmanlegg, 0082 FG, automatiske imbruddsalarmanlegg, 0083 FG, bilalarm, 0084 FG, elektronisk låssystem, 0085 FG, gitter, 0086 FG, kombialarm, 0087 FG, merking/registrering/kjøretøyer/fritidsbåter, 0088 FG, sprinkleranlegg, 0089 FG, sykkelåser, 0090 FG sikkerhetsskap, 0125 FG gearstanglås (97/C 90/06)

A. Hakemus ja ilmoittaminen

1. EFTA:n valvontaviranomainen on 11. heinäkuuta 1994 ja 25. syyskuuta 1995 saanut Norges Forsikringsforbundilta (Norjan vakuutusyhtiöiden yhdistys, jäljempänä "NF") valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen neljännen luvun II luvun 2 nojalla hakemukset ja 5 artiklan nojalla ilmoitukset 11:sta teknisiä vaatimuksia koskevasta säännöstöstä, jotka koskevat turvallisuuslaitteita ja niitä asentavien yhtiöiden hyväksymistä. Kyseisiä sääntöjä soveltaa Forsikringsselskapenes Godkjennelsesnevnd (vakuutusyhtiöiden asettama hyväksymiskomitea, jäljempänä "FG"), joka on NF:n yksikkö.

2. Seuraavat säännöt on ilmoitettu:

- automaattisia palohälytysjärjestelmiä koskevat säännöt

- automaattisia varashälytinjärjestelmiä koskevat säännöt

- autojen varashälytinjärjestelmien teknistä hyväksymistä koskevat normit

- suojaluokituksella B1 luokiteltujen riskien yhteydessä käytettäviä sähköisiä lukitusjärjestelmiä koskevat väliaikaiset määräykset

- murronvastaisten ristikoiden kokeilua ja hyväksymistä koskevat vakuutusyhtiöiden määräykset

- asunnoissa käytettäviä automaattisia hälytysjärjestelmiä (yhdistetyt hälytysjärjestelmät) koskevat normit sekä asunnoissa käytettäviä automaattisia hälytysjärjestelmiä koskevat vaatimukset ja eritelmät

- moottoriajoneuvojen ja huviveneiden merkitsemistä ja rekisteröintiä koskevat normit

- automaattisia sammutinjärjestelmiä koskevat normit sekä FG:n 14. toukokuuta 1995 päivätty kirje, joka koskee sammutinjärjestelmiä asentavien ja huoltavien yritysten hyväksymistä FG:n toimesta

- teknisesti hyväksyttyjä polkupyörien lukkoja koskevat normit

- kassakaappien kokeilua ja hyväksymistä koskevat vakuutusyhtiöiden määräykset sekä täydennys lukitusjärjestelmiä koskeviin määräyksiin

- autojen vaihdelukkojärjestelmiä koskevat vaatimukset.

B. Asianosaiset ja markkinat

3. NF, jonka kotipaikka on Oslo, Norja, on ammatillinen järjestö, jonka tehtävänä on ajaa jäsentensä etuja. Norjalaiset henki- ja vahinkovakuutusyhtiöt, jotka on rekisteröity Norjassa, sekä ulkomaiset vakuutusyhtiöt, jotka harjoittavat Norjassa vakuutustoimintaa tytäryhtiöiden kautta, voivat tulla NF:n jäseniksi. NF:n jäsenluettelossa on nykyään 46 vakuutusyhtiötä.

4. NF:n jäsenillä on hallussaan lähes kaikki niiden vakuutustuotteiden markkinat, joita ilmoitetut säännöt koskevat. Norjalaisten vahinkovakuutusyhtiöiden kokonaisbruttotuotot vakuutusmaksuista vuonna 1995 olivat yhteensä 26 miljardia Norjan kruunua. Tästä määrästä 24 miljardia koskee vakuutuksia, joilla katetaan norjalaisia riskejä.

5. FG:n päätehtävä on hyväksyä turvallisuuslaitteita ja niitä asentavia yrityksiä. Tämän lisäksi se ehdottaa, laatii, tarkistaa, levittää ja soveltaa ilmoitettuja säännöstöjä. FG:tä johdetaan nykyään kuin mitä tahansa NF:n osastoa. Päivittäisen työn suorittaa sihteeristö, joka koostuu NF:n palvelukseen ottamista henkilöistä. FG tekee yhteistyötä muiden sellaisten organisaatioiden kanssa, joilla on tarpeellinen tekninen osaaminen niillä erityisaloilla, joihin eri säännöstöjä sovelletaan.

C. Ilmoitetut säännöt

6. Kyseisten sääntöjen tarkoituksena on estää tulipalon, vedon murron ja varkauden aiheuttamia vahinkoja. Säännöt koskevat niin kutsuttua "yksityistä palo- ja yhdistettyä vakuutusta", "kaupallista (mukaan lukien teollinen) palo- ja yhdistettyä vakuutusta" ja "autovakuutusta". Joissakin tapauksissa vakuutusyhtiöt edellyttävät sääntöjen mukaisesti hyväksyttyjen turvallisuuslaitteiden asentamista. Toisissa tapauksissa yhtiöt eivät edellytä turvallisuuslaitteiden asentamista, mutta myöntävät alennuksia jos tällaisia laitteita on asennettu.

7. Ilmoitetuilla säännöillä määritellään turvallisuuslaitteiden tekniset eritelmät ja edellytykset, jotka on täytettävä hyväksynnän saamiseksi. Tulipaloa, murtoa ja asuntoihin asennettavia hälytyslaitteita koskevilla säännöksillä määritellään asennustöitä suorittavien yritysten hyväksymisen edellytykset ja tätä koskevat menettelyt. Moottoriajoneuvojen ja huviveneiden merkitsemistä ja rekisteröintiä säätelevillä säännöillä määritellään ne menettelyt, joilla kyseisten esineiden merkitsemisen ja rekisteröimisen suorittavat yritykset hyväksytään.

8. Pääkriteerit asennuksia suorittavien yritysten hyväksymiselle ovat asennustyön kannalta riittävä kokemus ja kapasiteetti. "Moottoriajoneuvojen ja huviveneiden merkitsemistä ja rekisteröintiä säätelevät normit" edellyttävät lisäksi tietynsuuruista osakepääomaa tai yhden miljoonan Norjan kruunun suuruista vuotuista liikevaihtoa. Viimeksi mainitun edellytyksen tarkoituksena on sulkea ulkopuolelle ne yritykset, joiden toiminta ei ole vakavalla, vakaalla ja pysyvällä pohjalla. Ainoastaan Norjassa rekisteröidyt voivat saada hyväksynnän. Säännöt edellyttävät luokitusjärjestelmää, joka perustuu aikaansaadun suorituksen tasoon. Ainoastaan yhtä suoritustasoa sovelletaan silloin kun se arvioidaan riittäväksi.

9. FG myöntää hyväksynnän turvallisuuslaitteille ja asennuksia suorittaville yrityksille. FG voi käyttää ulkopuolisia testauslaitoksia niiden laitteiden teknisten arvioiden suorittamiseksi, joita asiaankuuluvat säännöstöt koskevat. Säännöt eivät sisällä mitään yleisiä määräyksiä, jotka sallisivat FG:n hyväksyä ulkomaisen hyväksymiselimen tekemistä testejä tai antamaa hyväksyntää. Yhteensopivuuden arvioinnista ei nykyään aiheudu hakijalle muita kuluja kuin ne, jotka aiheutuvat ulkopuolisten organisaatioiden suorittamista arvioista. Säännöt eivät sisällä yksityiskohtaisia määräyksiä arviointia ja hyväksymistä koskevasta menettelystä.

10. NF:n toimittamien tietojen perusteella säännöissä ei ole todettu, että ne sitoisivat osallisia vakuutusyhtiöitä, mutta yhtiöiden välillä on yhteisymmärrys siitä, etteivät ne kilpaile turvallisuuslaitteita koskevien vaatimusten ja eritelmien osalta. NF:n mukaan tämä vakuutusyhtiöiden välinen yhteisymmärrys koskee ainoastaan edellä mainittuja sääntöjä eikä se merkitse yhteistyötä vakuutusmaksujen osalta.

D. Muutosehdotus

11. Ottaen huomioon erityisesti vakuutusalaan liittyvää ryhmäpoikkeusta koskevat määräykset sekä ETA-sopimuksessa tarkoitetut yleiset syrjintäkiellon periaatteet valvontaviranomainen on asianosaisten kanssa käymissään keskusteluissa todennut, että ilmoitetut säännöt vaikuttavat olevan ETA-sopimuksen 53 artiklan 1 kohdan vastaisia ja etteivät ne tunnu täyttävän 53 artiklan 3 kohdan mukaisia poikkeuksen kriteereitä. Keskustelujen jälkeen asianosaiset ovat tehneet tiettyjä muutoksia ilmoitettuihin sääntöihin ja ehdottaneet lisää muutoksia. Asianosaiset ovat lisäksi ehdottaneet FG:n rakenteeseen ja hallintoon kohdistuvia muutoksia.

12. Jokaisen edellä mainitun säännöstön kansilehdellä tullaan nimenomaisesti mainitsemaan, että säännöstöt ovat suuntaa-antavia eivätkä sitovia. Vaihtoehtona omalle testausmenettelylleen FG hyväksyy lisäksi muiden maiden tunnustettujen hyväksymiselinten antaman hyväksynnän, jos käytetyt standardit ovat samat kuin mitä FG:n säännöt edellyttävät tai vastaavat niitä, edellyttäen, että tämä on asianmukaisesti tarkistettavissa. Määräykset, joissa täsmennetään, että ainoastaan norjalaiset tuotteiden tarjoajat voivat saada hyväksynnän, poistetaan.

13. Sääntöihin lisätään yksityiskohtaisempia menettelyllisiä määräyksiä. Määräyksissä todetaan muun muassa, että säännöt toimitetaan pyynnöstä kenelle tahansa asiasta kiinnostuneelle ja että kuka tahansa voi milloin tahansa tehdä arviota koskevan pyynnön. Arviointikriteerit täyttävä asennuksia suorittava yritys saavat tästä hyväksynnän kuuden kuukauden kuluessa, paitsi silloin kun teknisillä näkökohdilla voidaan perustella kohtuullinen määräajan pidennys. Yhteensopivuus tai hyväksyntä vahvistetaan kirjallisesti samoin kuin hyväksynnästä kieltäytymisen perustelut. Sama koskee kieltäytymistä ottaa huomioon arviointia koskevaa pyyntöä.

14. Ilmoituksen tekevä osapuoli on ehdottanut, että FG:n rakennetta muutetaan siten, että FG:n hallinnosta vastaisi kaksi lautakuntaa, joissa molemmissa olisi viisi jäsentä. Toinen lautakunta vastaisi paloturvallisuutta koskevista asioista ja toinen murtojen ehkäisyyn liittyvistä asioista. Lautakuntien jäsenet olisivat NF:n jäseninä olevien vakuutusyhtiöiden edustajija. FG:n riippumattomuuden varmistamiseksi suhteessa sääntöjen soveltamiseen perustetaan komitea. Kyseisen komitean päätehtävä on käsitellä FG:n tekemistä päätöksistä tehtyjä valituksia sekä varmistaa, että tekniset eritelmät ovat perusteltuja ja että hyväksymismenettelyt toteutetaan sääntöjen mukaisesti ja syrjimättömällä tavalla. Tällaisissa asioissa FG noudattaisi mainitun komitean päätöksiä. Komitea koostuisi hyväksymismenettelyn kannalta asiaankuuluvien organisaatioiden edustajista, kuten poliisin, palokunnan ja sellaisten erilaisten ammatillisten järjestöjen edustajista, joiden jäsenet ovat kyseisiä turvallisuuslaitteita ja asennuspalveluja tarjoavia yrityksiä. Tähän päivään mennessä on kyetty erittelemään 14 organisaatiota, joiden edustajat tulisivat kysymykseen. NF:stä olisi lisäksi kaksi edustajaa. Myös yksi edustaja kummastakin edellä mainitusta FG:n lautakunnasta kutsuttaisiin komitean jäseneksi.

E. EFTAn valvontaviranomaisen aikomat toimet

15. Edellä esitettyjen tosiseikkojen perusteella EFTAn valvontaviranomainen aikoo suhtautua myönteisesti edellä mainittuihin sääntöihin edellyttäen, että niihin tehdään ehdotetut muutokset. Tätä ennen valvontaviranomainen kuitenkin kehottaa asianosaisia lähettämään huomautuksensa kuukauden kuluessa tämän tiedoksiannon julkaisemisesta edellä mainittuihin asioiden numeroihin viitaten osoitteeseen:

EFTAn valvontaviranomainen

Kilpailun ja valtiontukien pääosasto

Rue de Trèves/Trierstraat 74

B-1040 Bruxelles/Brussel